Messukeskuksen logo uudistui satavuotisjuhlavuoden kunniaksi 2019
**Suomen Messut Oyj** on vuonna 1919 perustettu osuuskuntamuotoinen tapahtumajärjestäjä. Yhtiö omistaa Messukeskuksen, joka on Suomen suurin messu-, kokous- ja kongressikeskus. Messukeskus sijaitsee Helsingin Itä-Pasilassa, Pasilan rautatieaseman läheisyydessä. Messukeskus järjestää messuja, kokouksia, kongresseja, juhlia ja muita tapahtumia sekä vuokraa tilojaan muille tapahtumajärjestäjille. Messukeskuksessa järjestetään vuosittain noin sata eri alojen messutapahtumaa ja noin 1 500 kokousta ja kongressia. Tapahtumiin osallistuu vuosittain noin 9 000 yritystä ja yli miljoona kävijää.

Suomen Messut -konserni
-----------------------

Messukeskuksen halli 7
Suomen Messut -konsernin palveluksessa työskentelee noin 140 henkilöä. Konsernin muodostaa Suomen Messut Oyj tytäryrityksineen. Audiovisuaalisia palveluja tarjoava Suomen Videoviestintä SVV Oy on Suomen Messujen tytäyritys. Konserniin kuuluu myös Expomark Oy, joka järjestää messuja Tampereella, Jyväskylässä ja Oulussa.

Hallinto
--------

Suomen Messut -konsernin toimitusjohtaja on Anni Vepsäläinen. Edellinen toimitusjohtaja oli Christer Haglund. Yhtiön osakkaina on noin 200 suomalaisyritystä, joukossa mm. Elinkeinoelämän keskusliitto, Helsingin seudun kauppakamari, Suomen Yrittäjät ry. Helsingin kaupunki ja Suomen Messusäätiö. Hallituksen puheenjohtajana toimii vuorineuvos Matti Kähkönen.

Historia
--------

Puinen liukumäki Suomen ensimmäisillä messuilla Johanneksen kentällä vuonna 1920. 
Suomen Messut perustettiin 19. lokakuuta 1919, ja itsenäisen Suomen ensimmäiset messut järjestettiin Helsingissä Johanneksenkirkon kentällä kesällä 1920. Omat tilat yhtiö sai Messuhallin (nykyinen Kisahalli) valmistuessa Töölöön vuonna 1935. 

Vuonna 1975 toiminta siirtyi avarampiin tiloihin Pasilaan, Helsingin Messukeskukseen.  Uusin laajennus, monitoimihalli 7, avattiin syyskuussa 2011. Syyskuussa 2013 Helsingin Messukeskuksen uudeksi nimeksi vahvistettiin aiempaa lyhyemmin Messukeskus. Vuoden 2013 aikana Messukeskus toteutti laajan saneerauksen uudistamalla Galleriansa, pohjoisen sisäänkäynnin, ravintolamaailman ja osan kokoustiloistaan. Samalla Messukeskus sai uuden digitaalisen mainos- ja opastenäyttöjärjestelmän.

Suomen postilaitos julkaisi vuonna 1969 postimerkin Suomen Messujen 50-vuotisen toiminnan kunniaksi. Postimerkissä kuvattuna näyttelypaviljongit ja Messuhallin päätysilhuetti.Vuonna 2019 Suomen Messut täytti sata vuotta. Messukeskus juhlisti 100-vuotisjuhlavuotta uudistamalla ilmettään ja tilojaan sekä erilaisilla kilpailuilla, tempauksilla ja tapahtumilla. Samana vuonna valmistui vuoden kestänyt Messukeskuksen Holiday Inn Helsinki – Expon -hotellin täydellinen saneeraus, jonka yhteydessä avautui myös uudistunut Platta-ravintola. Suomen Messusäätiö lahjoitti satavuotissyntymäpäivän kunniaksi Messukeskukselle *Liuku*-taideteoksen. Messuaukiolla sijaitseva teos julkistettiin juhlavuoden lokakuussa. 

Yhtiö perustettiin osuuskuntamuotoisena, mutta vuoden 2022 alusta alkaen se on toiminut julkisena osakeyhtiönä.

Lähteet
-------

1. ↑  Messukeskuksen verkkosivusto Messukeskus. Viitattu 13.05.2022.
2. ↑  Holopainen, Orvokki: Suomen ensimmäiset messut 1920. Helsingin kaupunginmuseon Memoria-sarja, osa 5, 1990

Aiheesta muualla
----------------

* Suomen Messujen kotisivut ja tulevat tapahtumat
* Suomen Messu- ja somistusalan liitto ry
* Suomen Messusäätiö